b'\n_START_ARTICLE_\nVitel\xc2\xb7li\n_START_SECTION_\nCampanya en l\'Imperi de Galba\n_START_PARAGRAPH_\nGalba al ser proclamat el 68, el va nomenar per comandar les legions de Germ\xc3\xa0nia. Estava en mala situaci\xc3\xb3 econ\xc3\xb2mica, i va sortir de Roma deixant a la seva dona Gal\xc3\xa8ria Fundana i els seus fills en allotjaments; alguns creditors volien impedir la seva sortida de Roma i va haver de fer mans i m\xc3\xa0nigues per poder sortir (quan fou emperador es va revenjar d\'aquestos creditors).\n_START_SECTION_\nAscens al tron imperial\n_START_PARAGRAPH_\nEl 3 de gener del 69 fou proclamat emperador per les legions de Germ\xc3\xa0nia. Quan es va produir el su\xc3\xafcidi de l\'emperador Marc Salvi Ot\xc3\xb3, els soldats d\'aquest es van sotmetre al general Aule Cecina Ali\xc3\xa8 i van jurar fidelitat a Vitel\xc2\xb7li; Flavi Sab\xc3\xad, prefecte a Roma, va impulsar el reconeixement pels soldats i el senat i li va fer decretar els mateixos honors que als precedents emperadors. Quan es va saber la vict\xc3\xb2ria sobre Ot\xc3\xb3, Vitel\xc2\xb7li era encara prop de Col\xc3\xb2nia Agrippina i llavors va obtenir un reconeixement general que va incloure a Licini Muci\xc3\xa0, el governador de S\xc3\xadria, i a Vespasi\xc3\xa0, que dirigia la guerra contra els jueus._NEWLINE_Vitel\xc2\xb7li va passar per Li\xc3\xb3 on va donar al seu jove fill el t\xc3\xadtol de Germ\xc3\xa0nic i la ins\xc3\xadgnia de la dignitat imperial; els generals vencedors i derrotats van rebre a Vitel\xc2\xb7li a Li\xc3\xb3; Luci Salvi Ot\xc3\xb3 Titi\xc3\xa0 (germ\xc3\xa0 d\'Ot\xc3\xb3) fou perdonat i Mari Cels va poder retenir el consolat; Suetoni Paul\xc3\xad i Pr\xc3\xb2cul foren perdonats despr\xc3\xa9s d\'al\xc2\xb7legar que havien perdut expressament la batalla de Bedriacum per afavorir a Vitel\xc2\xb7li; en canvi els centurions d\'Ot\xc3\xb3 foren executats. Va publicar un edicte ordenant als astr\xc3\xb2legs sortir d\'It\xc3\xa0lia abans del primer d\'octubre._NEWLINE_Despr\xc3\xa9s va seguir cap a Viena del Delfinat i d\'all\xc3\xad va creuar els Alps cap a It\xc3\xa0lia, on va trobar el pa\xc3\xads ple de soldats dels antics dos b\xc3\xa0ndols, encara enfrontats; per prevenir desordres va dispersar les legions d\'Ot\xc3\xb3 a diferents llocs (entre els quals 18 cohorts bataves a Germ\xc3\xa0nia, i molts gals auxiliars que despr\xc3\xa9s van participar en la revolta de Juli Civilis). Va arribar a Cremona el 25 de maig i va visitar el camp de batalla de Bedriacum on va dir que "si veure un enemic mort \xc3\xa9s dol\xc3\xa7, m\xc3\xa9s ho era veure la mateixa gent quan eren ciutadans". Va visitar la modesta tomba d\'Ot\xc3\xb3 i va enviar el punyal amb el que s\'havia matat a Col\xc3\xb2nia Agrippina per ser dedicat a Mart._NEWLINE_El seguien seixanta mil soldats i milers d\'auxiliars; un ex\xc3\xa8rcit tan gran va produir l\xc3\xb2gicament desordres; van entrar a Roma el juliol (l\'1 de juliol a Alexandria, Vespasi\xc3\xa0 havia estat proclamat emperador); al Capitoli, Vitel\xc2\xb7li va trobar a la seva mare i li va donar el t\xc3\xadtol d\'augusta; ell mateix va assumir el t\xc3\xadtol de Pont\xc3\xadfex M\xc3\xa0xim (18 de juliol). Tot seguit Publi Sab\xc3\xad i Juli Prisc foren fets prefectes pretorians, i el nombre de cohorts pretorianes es va augmentar. Aule Cecina Ali\xc3\xa8 i Fabi Valent tenien gran influencia per\xc3\xb2 el m\xc3\xa9s influent de tots era un llibert de nom Asi\xc3\xa0tic i alguns actors i bufons. No va prendre cap repres\xc3\xa0lia contra els partidaris de Ner\xc3\xb3, Galba o Ot\xc3\xb3 i no va confiscar la propietat de cap persona; encara que alguns partidaris d\'Ot\xc3\xb3 havien estat executats, va deixar als seus parents conservat la propietat. Per\xc3\xb2 tot i la seva moderaci\xc3\xb3 seguia mostrant la seva faceta de gurmet i gastava grans quantitats en menjar. Es diu que va ordenar a la seva mare Sext\xc3\xadlia su\xc3\xafcidar-se perqu\xc3\xa8 un presagi deia que nom\xc3\xa9s regnaria molts anys si la seva mare el premoria, per\xc3\xb2 aquesta hist\xc3\xb2ria \xc3\xa9s probablement falsa.\n_START_SECTION_\nSetge de Roma\n_START_PARAGRAPH_\nMentre Luci Vitel\xc2\xb7li va conquerir Terracina, i va derrotar als partidaris de Vespasi\xc3\xa0; les tropes de Prim ja eren prop de Roma i Petili Cerealis encara era m\xc3\xa9s prop. Vitel\xc2\xb7li va intentar donar armes als esclaus i al poble, per\xc3\xb2 al mateix temps va enviar missatgers als generals enemics; ja era massa tard; els partidaris de Vespasi\xc3\xa0 van entrar a la ciutat; es va lluitar casa per casa i moltes persones van morir; la ciutat va quedar plena de sang; Vitel\xc2\xb7li va fugir a la casa de la seva dona a l\'Avent\xc3\xad amb la intenci\xc3\xb3 de reunir-se amb el seu germ\xc3\xa0 Luci a Terracina, per\xc3\xb2 al darrer moment va retornar a palau on tothom havia marxat._NEWLINE_Es va amagar al palau on fou descobert per Juli Pl\xc3\xa0cid un trib\xc3\xba d\'una cohort; passejat pels carrers finalment fou mort a cops. El seu cap fou passejat per la ciutat i el seu cos tirat al riu T\xc3\xadber (la seva dona Gal\xc3\xa8ria Fundana el va fer enterrar m\xc3\xa9s tard); Vitel\xc2\xb7li tenia llavors 57 anys. El seu germ\xc3\xa0 es va rendir i fou tamb\xc3\xa9 executat. A l\'any seg\xc3\xbcent el seu fill Germ\xc3\xa0nic (que es va casar amb J\xc3\xbalia Calvina) fou executat per orde de Licini Muci\xc3\xa0. Vespasi\xc3\xa0 va concedir a la filla un matrimoni honorable.'